FÆLLES HOLDNING (EF) Nr. 30/96 fastlagt af Rådet den 28. maj 1996 med henblik på vedtagelse af Rådets forordning (EF) nr. . . ./96 af . . . om ændring af forordning (EØF) nr. 259/93 om overvågning af og kontrol med overførsel af affald inden for, til og fra Det Europæiske Fællesskab (96/C 219/03)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 C (3),

under henvisning til Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab (4), særlig artikel 16, og

ud fra følgende betragtninger:

Fællesskabet har været part i Basel-konventionen om kontrol med grænseoverskridende overførsel af farligt affald og bortskaffelsen heraf siden den 7. februar 1994;

på den anden konference afholdt af parterne i Basel-konventionen vedtoges enstemmigt beslutning II/12 om øjeblikkeligt at forbyde al grænseoverskridende overførsel af farligt affald, der er bestemt til bortskaffelse, fra OECD- til ikke-OECD-lande og, senest fra den 1. januar 1998, at forbyde al grænseoverskridende overførsel af farligt affald, der er bestemt til nyttiggørelse, fra OECD- til ikke-OECD-lande;

parterne opfordres til at samarbejde og bestræbe sig aktivt på at sikre, at beslutning II/12 gennemføres effektivt;

med hensyn til affald bestemt til bortskaffelse er al udførsel af affald af denne art til ikke-OECD-lande allerede forbudt i henhold til artikel 14 i forordning (EØF) nr. 259/93; i henhold til artikel 18 i samme forordning forbydes al udførsel af affald til AVS-staterne;

nævnte forordning indeholder ikke i sin nuværende form bestemmelser om totalt forbud mod udførsel til ikke-OECD-lande af farligt affald, der er bestemt til nyttiggørelse;

den pågældende forordning bør derfor ændres -

UDSTEDT FØLGENDE FORORDNING:

Artikel 1

Artikel 16, stk. 1, i forordning (EØF) nr. 259/93 affattes således:

»1. Al udførsel med henblik på nyttiggørelse af affald, der er opført i bilag III og IV, er forbudt bortset fra udførsel til:

a) lande, der er omfattet af OECD-beslutningen

b) andre lande:

- der er parter i Basel-konventionen, og/eller med hvilke Fællesskabet eller Fællesskabet og dets medlemsstater har indgået bilaterale, multilaterale eller regionale aftaler eller ordninger i overensstemmelse med artikel 11 i Basel-konventionen og stk. 2 i nærværende artikel. Al udførsel af denne art forbydes imidlertid fra den 1. januar 1998

- med hvilke medlemsstater forud for denne forordnings anvendelsesdato har indgået bilaterale aftaler og ordninger, når disse er forenelige med fællesskabsretten og i overensstemmelse med artikel 11 i Basel-konventionen og stk. 2 i nærværende artikel. Kommissionen skal underrettes om disse aftaler og ordninger inden tre måneder efter denne forordnings anvendelsesdato eller efter aftalernes eller ordningernes anvendelsesdato afhængigt af, hvilken dato der er den tidligste, og udløber, når aftaler eller ordninger indgås i overensstemmelse med første led. Al udførsel af denne art forbydes imidlertid fra den 1. januar 1998.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . ., den . . .

På Rådets vegne

Formand

(1) EFT nr. C 164 af 30. 6. 1995, s. 8.

(2) EFT nr. C 18 af 22. 1. 1996, s. 18.

(3) Europa-Parlamentets udtalelse af 16. januar 1996 (EFT nr. C 32 af 5. 2. 1996, s. 32), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. L 30 af 6. 2. 1993, s. 1. Forordningen er ændret ved Kommissionens beslutning 94/721/EF (EFT nr. L 288 af 9. 11. 1994, s. 36).

RÅDETS BEGRUNDELSE

I. INDLEDNING

1. Kommissionen forelagde den 3. maj 1995 et forslag til forordning (1), der er baseret på artikel 130 S, stk. 1 i EF-traktaten, om ændring af Rådets forordning (EØF) nr. 259/93 om overvågning af og kontrol med overførsel af affald inden for, til og fra Det Europæiske Fællesskab.

2. Europa-Parlamentet afgav udtalelse (2) under førstebehandlingen den 16. november 1995 og den 16. januar 1996.

Som følge af denne udtalelse fremsendte Kommissionen den 20. februar 1996 (3) et ændret forslag.

Det Økonomiske og Sociale Udvalg afgav udtalelsen (4) den 25. oktober 1995.

3. Rådet fastlagde den 28. maj 1996 enstemmigt sin fælles holdning jf. traktatens artikel 189 C.

II. MÅLSÆTNING

4. Formålet med forslaget til forordning er at inkorporere de relevante bestemmelser i beslutning II/12 truffet af anden partskonference for Basel-konventionen i forordning (EØF) nr. 259/93.

III. ANALYSE AF DEN FÆLLES HOLDNING

5. Rådet har vurderet Kommissionens ændrede forslag på baggrund dels af den ovenfor anførte målsætning, dels af behovet for at undgå, at der opereres med forskellige kategorier af affald inden for og uden for Fællesskabet, og for, at der i internationale fora skabes en kohærent ramme for lister over og kategorier af affald.

Rådet finder det navnlig vigtigt hurtigst muligt at inkorporere beslutning II/12 (bekræftet ved beslutning III/1) i forordning (EØF) nr. 259/93; denne beslutning omhandler forbud (med øjeblikkelig eller opsat virkning, alt efter hvilke transaktioner det drejer sig om) mod eksport af farligt affald uafhængigt af, hvilke tekniske afklaringer der måtte være nødvendige.

Rådet har vedtaget at fastlægge sin fælles holdning enstemmigt.

(1) EFT nr. C 164 af 30. 6. 1995, s. 8.

(2) EFT nr. C 32 af 5. 2. 1996, s. 32.

(3) EFT nr. C 107 af 13. 4. 1996, s. 6.

(4) EFT nr. C 18 af 22. 1. 1996, s. 18.